JÚLIUS 22.
A szent kenethozó asszonynak és társapostolnak, Mária Magdolnának emléke
hajnali szolgálaton
Tropár 1. hang. Minta: A te sírodat őrző katonák...
Az érettünk Szűztől született Krisztust követted, * dicsőséges Mária Magdolna, * az ő igazságait és törvényeit megtartván. * Azért ma, a te legszentebb emlékedet ünnepelvén, *’ híven magasztalunk és szeretettel dicsőítünk.
Dicsőség… most és… 
Gábor arkangyal eme köszöntésével: Üdvözlégy Szűz Mária, * megtestesült benned, mint frigyszekrényben a mindenség Uralkodója. * Miként azt az igazságos Dávid éneklé: * Ékesebben jelentél meg a mennyeknél, * hordozván méhedben Alkotódat! * Dicsőség a benned letelepültnek, * dicsőség a tőled születettnek, * dicsőség a te szülésed által *’ e világra hozott Szabadítónknak!
Az első zsoltárcsoport után a Szent Kereszt leülői 
7. hang
Emberszerető Krisztus Isten, * aki értem elviselted a keresztre szegezést, * ezt a hajnali éneket is fogadd el tőlem, *’ és üdvözíts engem!
Emberszerető Krisztus Isten, * ki a testnélküli erők fölött uralkodol, * és ismered lelkem hanyagságát, *’ kereszted által üdvözíts engem!
Dicsőség... most és... fájdalmas Istenszülő-ének
Mindig oltalmul használjuk, Szent Szűz, Fiad keresztjét, * hogy elhárítsuk a sátánok támadásait. * Téged is ezért kötelességszerűen dicsőítünk, *’ minden magasztalásra méltó Istenszülő!
A második zsoltárcsoport után a Szent Kereszt leülői 
7. hang
Tűznél fényesebbnek és lángnál tisztábbnak mutattad * kereszted fáját, Krisztus Istenünk, * mely a gyarlók bűneit elégeti, * és mindazok szívét megvilágítja, * kik a te önkéntes megfeszíttetésedet zengik: *’ Krisztus Istenünk, dicsőség néked!
Az Egyház leborul előtted, Krisztus Isten, * aki cédrusfán, fenyőn és ciprusfán függtél, * és ezt kiáltja feléd: * Az Istenszülő közbenjárása által * adj népednek győzelmet, *’ és könyörülj rajtunk!
Dicsőség... most és... fájdalmas Istenszülő-ének
Bár a teremtés téged anyának ismert meg, * a Teremtő mégis szűzen megőrzött, * mert testben Krisztus Istent szülted, *’ a mi lelkünk Üdvözítőjét.
Kánon
I. óda. 8. hang 
A vízen áthaladván szárazon, * és az egyiptomi fogságból kiszabadulván, * fölkiálta Izrael: * a mi szabadító Istenünket dicsőítsük!
Isteni szépséggel ékeskedsz, isteni fényáradatban tündökölsz, világosítsd meg elhomályosult szívemet, Mária!
Megszentelt téged az Atya Igéje, mikor megszabadított a gonosz lelkektől, s te tanítványává lettél, és beteltél a legszentebb Lélek ajándékaival.
A földön könyörületességből megjelent Uralkodónak kimeríthetetlen forrásából élő vízzel töltekeztél, és elapasztottad a bűn szennyes áradatát.
Istenszülő-ének
A természete szerint Teremtő anyjának nevezve magasztalunk téged, leányzó, ki az emberek elbukott természetét engesztelted ki Istennel, Istenszülő, szeplőtelen Nagyasszony.
Katavászia 4. hang
Fölnyitom az én számat * és betelik ihletéssel, * és dicsőítő éneket hangoztatok neked, ó Anyakirálynő, * és fényesen ünnepelve téged, *’ örömmel hirdetem a te csodáidat.
III. óda. 8. hang
Uram, a mennyeknek teremtője * és az Anyaszentegyháznak alkotója, * te erősíts meg engem szereteteddel, * végkívánságom, * és a híveknek megerősítője, * egyetlen Emberszerető!
Megszeretted a javak első forrását, aki a mi természetünket könyörületesen átistenítette, buzgó követőjévé lettél, Mária, és engedelmeskedtél az ő isteni parancsolatainak.
Örvendezve siettél el a Megváltó sírjától, elsőnek látva, leányzó, a szent föltámadást, örömhír hirdetőjévé lettél és kiáltottad: Föltámadt Krisztus, örvendezzetek!
Istenszülő-ének
Megszabadít engem az Ige, aki a te tisztaságos véredből testesült meg, Tisztaságos, és jósága bőségével föloldja az ősi, kárhoztató ítéletet. Esedezzél hozzá szüntelenül, hogy üdvözítse a te nyájadat!
Katavászia
A te magasztalóidat Istenszülő, * ki a kegyelem élő és kiapadhatatlan forrása vagy, * egy énekkarba összegyűjtvén, * lelkileg erősítsd meg, * és a te mennyei dicsőségedben *’ hervadhatatlan koszorúkkal jutalmazd!
Kathizma
8. hang. Minta: A Bölcsességet és Igét...
Az érettünk túláradó jóindulattal * szegénnyé vált Igének szolgálójává lettél, * mint tanítvány, Mária Magdolna. * S mikor megláttad őt keresztre feszítve és a sírba elhelyezve, * keserves könnyekkel siránkoztál. * Azért tisztelünk téged és híven elvégezzük a te magasztalásodat, * dicsőséges kenethozó, * és egybehangzóan hangoztatjuk neked: * Esedezzél Krisztus Istenhez, * hogy adjon bűnbocsánatot azoknak, *’ akik buzgón megünneplik a te szent emlékedet!
Dicsőség… most és… fájdalmas Istenszülő-ének ugyanarra
A kereszten látott téged, Jézus, a te Szűz Anyád, * és könnyek közt, siránkozva, fölkiáltott: * Ó, jaj nekem, legédesebb Gyermekem! * Miként feszíthettek téged keresztfára igazságtalanul * a hébereknek valóban hálátlan fiai? * Könyörületed folytán szenveded el ezeket bölcs belátásod szerint, a testben, * Én Fiam, hosszantűrő Istenem, nagyirgalmú Uram, * hogy megszabadítsd teremtményedet a gonosz szörnyű szolgaságából. *’ Azért magasztalom a te nagy megalázkodásodat, Isten Igéje!
IV. óda. 8. hang
Meghallám, Uram,* gondviselésed titkát, * megértem munkáidat, * és dicsőítem istenségedet.
Zavartalanul megőrizted lelkedet a világi hívságoktól, és annak szolgáltál, aki eljött, hogy megszabadítsa a világot az eltévelyedéstől.
Könnyekben mosdva az élet sírjához siettél, ott angyalt láttál, Mária, s az hírül adta Krisztus föltámadását.
Szíved szeplőtelenné lett Krisztus igazságaiban, egyedül csak őutána vágyódtál, magasztalásra méltó, a gyönyörűséges után. 
Istenszülő-ének
Álmosságom és hanyagságom a bűn álmába ringatott, de ébressz föl belőle, Szűz leányzó, éber könyörgéseddel a bűnbánatra!
Katavászia
Az Istenség királyi székén dicsőségben ülvén, * mint könnyű felhőn leszállottál, legistenibb Jézus; * mindenható erőddel * – kérünk téged – üdvözítsd azokat, * kik kiáltják néked: *’ Dicsőség a te hatalmadnak Krisztus!
V. óda. 8. hang
Miért vetettél el engem színed elől, * soha le nem alkonyodó világosság, * íme, elborított engem, töredelmetlent, a külső sötétség, * de téríts meg engem * és parancsolataid világosságához * vezesd ösvényemet, kérlek!
Az ősanya látva, hogy azt, aki egykor szavával rászedte őt és a Paradicsomból kibuktatta, most bátor elhatározású szent asszonyok lábbal tiporják, velük együtt örvendezik.
Drága kenetet viszel és könnyek illatát ontod annak, aki meghalt, akit sírba tettek, aki mindenkibe életet lehel, s akinek édes szeretete szíven talált téged, szentéletű Mária Magdolna.
Az Üdvözítő szent kínszenvedése és csodálatos mennybemenetele után mindenfelé eljártál, a szent igét hirdetted, a tudatlanság eltévelyedéséből sokakat kiemeltél, dicsőséges, mint az Ige tanítványa.
Istenszülő-ének
A bűn rettenetes szakadékába estem — bárcsak kiemelne onnan az, aki mérhetetlen irgalmával jónak látta, hogy tőled megszülessék, legszentebb Szűz! Esedezzél hozzá, hogy szabadítsa meg hív magasztalóidat minden veszedelemtől!
Katavászia
Mindenek csodálkoztak * a te mennyei dicsőségeden, * mert te, ó Szeplőtelen, * méhedben hordoztad a mindenség Istenét, * és szülted az örökkévaló Fiút, * ki a téged éneklőknek *’ békességet ajándékoz.
VI. óda. 8. hang
Könyörülj rajtam, Üdvözítőm, * mert nagy az én gonoszságom * és a rosszaság örvényéből * kérlek, vezess ki engem, * mert hozzád kiáltok, ó hallgass meg engem, * üdvösségem Istene!
Szavaid harmatával megszüntetted a tanítványok szomorúságának tikkasztó hőségét, szentéletű, mikor így kiáltottál: Krisztus föltámadt, megjelent az élet, fölragyogott a fényes nap.
Íme, fölragyogott a te fényes emléknapod, megvilágosítja ma hív magasztalóidat, s eloszlatja a gonosz lelkek ármányának a sötétségét, magasztalásra méltó Mária!
Istenszülő-ének
Szellemi szentély, érintetlen engesztelő tábla, világosságot árasztó mécses, Istenhez vezető híd gyanánt tűntél föl azok előtt, akik Istenszülőnek magasztalnak téged, Szeplőtelen.
Katavászia
A mennyei bölcsességű Istenanyának * mai napon legszentebb * és legáldottabb ünnepét ülvén, * jertek, hívek, örvendezve tapsoljunk *’ és a tőle született Istent dicsőítsük!
Konták
4. hang. Minta: Aki önként...
A minden lény fölött való Isten * a világon testbe öltözvén, ó Mária, * téged valódi tanítványának választott, * s elfogadta minden iránta táplált vonzalmadat. * Azért te most sok gyógyulást eszközölsz * és a mennyekbe átköltözve *’ a világért állandóan imádkozol.
Ikosz
Krisztus, a világ világossága, * látva a te hited éberségét * és szereteted elszakíthatatlan vonzalmát, * a sírból való föltámadása után először neked jelent meg, * ki kora hajnalban könnyezve igyekeztél kenettel eljutni a megközelíthetetlenhez, * s viszonzásul neked is egyaránt megadta * a Szentlélek hatalmát, működését és parancsát, * és elküldött, hogy hirdesd az ő föltámadásának örömhírét az ő beavatott bölcs tanítványainak, * s a világért állandóan imádkozol.
VII. óda. 8. hang 
A héber ifjak a kemencében * bátran taposták a lángokat, és a tüzet harmattá változtatván * így kiáltottak fel: * Áldott vagy Urunk, Istenünk, mindörökké!
Sokféle betegséget szüntettél meg az Ige közreműködésével, akinek színe előtt állsz most, kenethozó, és hangoztatod: Áldott vagy te, Urunk, Istenünk, mindörökké!
Mindenkit megelőzve elsőként láttad a mi életünket, a föltámadott Krisztust, kertésznek vélted és hangoztattad: Áldott vagy te, Urunk, Istenünk, mindörökké!
Istenszülő-ének
Megállítottad a halál rohamát, méhedben fogantad és megszülted, Tisztaságos, a halhatatlan Istent, akiről mindnyájan zengjük: Áldott, ó legtisztább, a te méhednek gyümölcse!
Katavászia
Nem hajoltak meg a jámbor ifjak * a bálványok előtt a Teremtő fölött, * hanem a tűzbüntetést bátran kiállván, * örvendezve énekelték: * Áldott vagy te atyáinknak dicsőített Istene!
VIII. óda. 8. hang
Hétszerte jobban * gyújtatá be a kemencét * a kaldeus zsarnok az ifjaknak, * de látván, hogy felső erő által megszabadultak, * a Teremtőhöz és Megváltóhoz így kiáltott föl: * Ifjak, áldjátok, * papok, dicsérjétek, * és népek, magasztaljátok őt mindörökké!
Fényt árasztó a te életed Magdolna, erényes cselekedeteid, a szent igehirdetés, az istenes dolgokra való figyelés sugaraival és a Teremtő iránti szeretet fényével tündöklik, kinek az angyalokkal együtt zenged: Papok, dicsérjétek, és népek, magasztaljátok őt mindörökké!
Ott álltál a kereszt alatt, dicsőséges, és láttad annak az igazságtalan megölését, aki önmagát kimondhatatlan irgalomból kiüresítette. Sóhajtoztál, könnyekkel öntözted őt, Mária, és így kiáltottál: Ó, mily megdöbbentő csoda! Hogyan ölhetik meg azt, s hogyan halhat meg az, aki holttá teszi a halált, maga a természete szerint létező Élet?
Istenszülő-ének
Egy szívvel-lélekkel magasztalunk téged, Tisztaságos, minden teremtménynél előbbrevaló, az Isten Anyja, mert általad megsemmisült az Ádám örökségeként reánk hárult ítélet, és kiengesztelődést nyert a számkivetett emberi természet, mely zengi: Papok, dicsérjétek, és népek, magasztaljátok őt mindörökké!
Katavászia
Az istenfélő ifjakat * hajdan a tüzes kemencében megőrzé a Szűznek szülöttje; * akkor ugyan csak képletben, * most pedig valóságban működvén, * az egész mindenséget dicsőítő énekre buzdítja: * Áldjátok az Urat az Úr minden művei, *’ és magasztaljátok őt mindörökké!
IX. óda. 8. hang
Az ég elámult, * és a föld határai csodálkozának, * hogy Isten testileg jelent meg az embereknek * és a te méhed befogadhatta őt. * Azért téged, ó Istenszülő, * az angyalok és emberek * rendjei magasztalnak.
Az isteni boldogságba kerültél, a Paradicsom tágas terére, a túlvilági szellemi lények hajlékába, oda, ahol a szentéletűek serege van, ahol a fényesen ünneplőknek tiszta éneke hangzik, kenethozó Mária, azért mindnyájan magasztalunk téged.
A világon semmit sem helyeztél elébe Krisztus Isten szeretetének, csak az ő szépsége bűvölt el teljesen s a belőle közvetlenül kiáradó fényesség, az ő nyomát követted, szentéletű és hangoztattad: magasztallak téged, Nagyirgalmú!
Elnyerted az Istennel egyesítő átistenülést, élvezed a kegyelemáradatot, megkaptad küzdelmeid Istentől eredő jutalmát, belekerültél az apostolok csapatába, Magdolna, az Ige tanítványa, őrizd meg imádságoddal buzgó tisztelőidet!
Istenszülő-ének
Mint az értünk szenvedettnek édesanyja, szabadíts meg engem az emésztő szenvedélyektől! Mint részvéttel teljes, oldozd föl bűneim béklyóját! Mint jóságos, tedd jóvá a démonok csábításai folytán megromlott lelkemet, Istenszülő Szűz, és én magasztallak téged, Szeplőtelen!
Katavászia
A Szentlélek által megvilágosított * földi halandók örvendezzenek, * és a mennyei erők vigadozzanak, * ünnepet ülvén és az Istenanya tiszteletére mindnyájan kiáltván: * Üdvözlégy boldogságos *’ és szeplőtelen Istenszülő Szűz!
Fényének
[bookmark: _GoBack]Szent Kereszté
Kereszt, te vagy az egész földkerekség őrzője; kereszt, te vagy az Egyház ékessége; kereszt, te vagy a királyok jogara; kereszt, te vagy a hívek erőssége; kereszt, te vagy az angyalok dicsősége és az ördögök rettegése! 
Szenté Minta: Asszonyok, halljátok...
Úrnő nevet viselő Mária, Krisztus tanítványa, te, kenethozó, esedezzél szüntelenül érettünk, kik szüntelenül tisztelünk téged, a keresztrefeszített Úrhoz, a többi kenethozó asszonnyal és a Szűz Máriával együtt!
Előverses sztihirák
7. hang
Emberszerető Életadó, Uralkodó vagy, * mert kereszteddel megvásároltad a földkerekséget. *’ Urunk, dicsőség néked!
A nap elsötétedett, Irgalmas, * amikor a világért önként keresztre szálltál. *’ Urunk, dicsőség néked!
A földkerekség csillagai lettek * a hírneves bajnokok, * akik így kiáltanak Krisztushoz: *’ Urunk, dicsőség néked!
Dicsőség... most és... Fájdalmas Istenszülő-ének
Önszántadból a fára szegeztetve látván * a szeplőtelen Istenanya sírva énekelte *’ a te nagy hatalmadat.
Nagy doxológia
Tropár 1. hang. Minta: A te sírodat őrző katonák...
Az érettünk Szűztől született Krisztust követted, * dicsőséges Mária Magdolna, * az ő igazságait és törvényeit megtartván. * Azért ma, a te legszentebb emlékedet ünnepelvén, *’ híven magasztalunk és szeretettel dicsőítünk.
Dicsőség… most és… 
Gábor arkangyal eme köszöntésével: Üdvözlégy Szűz Mária, * megtestesült benned, mint frigyszekrényben a mindenség Uralkodója. * Miként azt az igazságos Dávid éneklé: * Ékesebben jelentél meg a mennyeknél, * hordozván méhedben Alkotódat! * Dicsőség a benned letelepültnek, * dicsőség a tőled születettnek, * dicsőség a te szülésed által *’ e világra hozott Szabadítónknak!

